Mutageneza
Mutageneza je proces nastajanja mutacija, u kojem se genetička informacija organizma mijenja u stabilni oblik. Može se javljati slučajno u prirodi ili namjenskim izlaganjem nekom od mutagenih agenasa, pojedinačno i/ili u mogućim kombinacijama, a u odgovarajućim laboratorijskim procedurama. U prirodi, mutageneza može izazvati i kancer ili različite bolesti, ali je također i vodeća snaga evolucijskih procesa. Mutageneza kao nauka se razvijala u istraživanjima Hermanna Mullera, Charlotte Auerbach i J. M. Robsona u prvoj polovini 20. stoljeća. Zanimljivo je da se ovaj termin i do danas upotrebljava za opis i procēsâ i nauke koja te procese proučava. Suglasno imenovanju svih bioloških nauka koje se bave proučavanjem procesa –genēzâ, čiji je sufiks −genija, moglo se očekivati da se diferenciraju i oznake za proces mutageneza i nauku – mutagenija.